Trolla skole

Trolla skole er en tidligere barneskole ved tettstedet Trolla vest for Trondheim sentrum. Skolen ble grunnlagt i 1859 og eksisterte frem til 1932 da elevene ble overført til Ila skole.

Historie 
Trolla skole ble grunnlagt i 1859 og erstattet i praksis en eldre omgangskole i Bymarka som ble grunnlagt i 1806. Det første faste skolebygget lå ved Iver Trøans vei nummer 4. Skolen ble benyttet av barn som bodde i husstander med tilknytning til Trolla Brug og fra flere nærliggende plasser i Bymarka. Paul Fjermstad (1841–1921), som siden ble politiker og stortingsrepresentant, arbeidet som nyutdannet lærer ved Trolla skole i 1860-årene. 

Skolen flyttet sommeren 1902 til en ny skolebygning nede ved fjorden like øst for Trolla Brug. Bygningen inneholdt to klasserom og sløydsal i første etasje, med lærer- og bestyrerleilighet i andre etasje. Den gamle skolebygningen ved Iver Trøans vei ble deretter benyttet som privatbolig og denne eksisterer fremdeles. 

Trolla skole ble lagt ned i 1932 for å spare kommunale utgifter og elevene ble overført til Ila skole. Under andre verdenskrig ble skolebygget igjen benyttet til undervisning for Ila skole, da skolebygget i Ila ble beslaglagt og tatt i bruk som kaserne av tyske soldater. I etterkrigstiden ble bygningen benyttet som samfunnshus og valglokale for Trolla bydel, før den ble revet i 1962 for å gi plass til bygging av et nytt administrasjon- og kantinebygg for Trolla Brug.

Referanser

Litteratur 

Skoler i Trondheim
Barneskoler i Trøndelag
Tidligere skoler i Trøndelag
Tidligere byggverk i Trondheim
Trolla
Utdanningsinstitusjoner etablert i 1859
Utdanningsinstitusjoner nedlagt i 1932